CELEX: 32013R0207
Language: ro
Date: 2013-03-11 00:00:00
Title: Regulamentul de punere în aplicare (UE) nr. 207/2013 al Comisiei din 11 martie 2013 de derogare de la Regulamentul (CE) nr. 73/2009 al Consiliului în ceea ce privește termenul de revizuire a deciziei privind ajutorul specific pentru 2013 și de la Regulamentul (CE) nr. 1120/2009 al Comisiei în ceea ce privește notificarea unei astfel de revizuiri

12.3.2013   
            
            
               RO
            
            
               Jurnalul Oficial al Uniunii Europene
            
            
               L 68/14
            
         REGULAMENTUL DE PUNERE ÎN APLICARE (UE) NR. 207/2013 AL COMISIEI
   din 11 martie 2013
   de derogare de la Regulamentul (CE) nr. 73/2009 al Consiliului în ceea ce privește termenul de revizuire a deciziei privind ajutorul specific pentru 2013 și de la Regulamentul (CE) nr. 1120/2009 al Comisiei în ceea ce privește notificarea unei astfel de revizuiri
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 142 literele (c) și (r),
   întrucât:
   
               (1)
            
            
               În temeiul articolului 68 alineatul (8) din Regulamentul (CE) nr. 73/2009, statele membre puteau să revizuiască, până cel târziu la 1 septembrie 2012, decizia menționată la articolul 69 alineatul (1) din respectivul regulament și să decidă, cu efect din 2013, să modifice sumele pentru finanțarea ajutorului specific prevăzut la articolul 68 alineatul (1) sau să pună capăt aplicării acestui sprijin.
            
         
               (2)
            
            
               Ca urmare a creșterii constante a prețurilor furajelor, cauzată de condițiile climatice nefavorabile care i-au afectat în 2012 pe unii dintre cei mai importanți furnizori de cereale la nivel mondial și al Uniunii, statele membre se confruntă cu o agravare a situației economice a exploatațiilor agricole, în special în sectorul laptelui și produselor lactate, al cărnii de vită și mânzat, de ovine și de caprine. La sfârșitul acestui an, aceste sectoare s-au confruntat cu dificultăți financiare grave din cauza faptului că prețurile furajelor au reprezentat o parte importantă din costurile lor de producție. A apărut astfel o situație de urgență, în care există un risc real ca o încetinire sau o suspendare a activității să conducă în cele din urmă la o scădere sau o abandonare a producției în aceste sectoare. Situația actuală nu putea fi prevăzută la momentul la care statele membre puteau revizui deciziile pentru anul 2013 în conformitate cu articolul 68 alineatul (8) din Regulamentul (CE) nr. 73/2009.
            
         
               (3)
            
            
               Ajutorul specific prevăzut la articolul 68 alineatul (1) pare să fie un instrument adecvat pentru remedierea unei astfel de situații, prin acordarea de sprijin pentru exploatațiile a căror viabilitate este amenințată. Pentru a contracara agravarea situației agricultorilor din sectorul laptelui și produselor lactate, al cărnii de vită și mânzat, de ovine și de caprine și pentru a evita probleme practice și specifice grave care pot consta în reorientarea către alte activități agricole sau în transferul exploatațiilor, statele membre trebuie să aibă posibilitatea de a revizui până la un nou termen deciziile luate pentru anul 2013.
            
         
               (4)
            
            
               Pentru aceleași motive, trebuie prelungit termenul pentru notificarea către Comisie a unei astfel de revizuiri, termen prevăzut la articolul 50 alineatul (3) din Regulamentul (CE) nr. 1120/2009 al Comisiei din 29 octombrie 2009 de stabilire a normelor de aplicare a schemei de plată unică prevăzute în titlul III din Regulamentul (CE) nr. 73/2009 al Consiliului de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori (2).
            
         
               (5)
            
            
               Prin urmare, este necesară o derogare de la Regulamentele (CE) nr. 73/2009 și (CE) nr. 1120/2009.
            
         
               (6)
            
            
               Întrucât derogările se referă la anul 2013, prezentul regulament trebuie să intre în vigoare la data publicării în Jurnalul Oficial al Uniunii Europene.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului de gestionare a plăților directe,
            
         ADOPTĂ PREZENTUL REGULAMENT:
   Articolul 1
   Derogare de la Regulamentul (CE) nr. 73/2009
   Prin derogare de la articolul 68 alineatul (8) din Regulamentul (CE) nr. 73/2009, statele membre pot, până la data de 22 martie 2013, să revizuiască decizia adoptată în temeiul articolului 69 alineatul (1) din respectivul regulament în ceea ce privește sprijinul specific care urmează să fie acordat sectorului laptelui și produselor lactate, al cărnii de vită și mânzat și/sau de ovine și de caprine începând cu anul 2013.
   Articolul 2
   Derogare de la Regulamentul (CE) nr. 1120/2009
   Prin derogare de la articolul 50 alineatul (3) primul paragraf din Regulamentul (CE) nr. 1120/2009, statele membre trebuie să informeze Comisia, până la data de 22 martie 2013, cu privire la măsurile de ajutor specific pe care intenționează să le aplice în sectorul laptelui și produselor lactate, al cărnii de vită și mânzat și/sau de ovine și de caprine.
   Articolul 3
   Intrarea în vigoare
   Prezentul regulament intră în vigoare la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 martie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 30, 19.1.2009, p. 16.
   
      (2)  JO L 316, 2.12.2009, p. 1.